Naq toj wan saꞌ xyaanqebꞌ li Jesús kixye rehebꞌ chi joꞌkaꞌin:
—Inkꞌaꞌ texxik saꞌ jalan naꞌajej.
Texkanaaq bꞌan Jerusalén roybꞌeninkil li Santil Musiqꞌej li yechiꞌinbꞌil eere xbꞌan li Dios Awabꞌej,
li ak xinye eere laaꞌin.
Yaal naq laj Juan kikubꞌsin haꞌ rikꞌin haꞌ.
Abꞌanan anaqwan aꞌ chik li xwankilal li Santil Musiqꞌej teekꞌul chi seebꞌ ut aꞌan chik taawaanq eerikꞌin,
chan.
Ebꞌ li apóstol li chꞌutchꞌuukebꞌ aran keꞌxpatzꞌ re li Jesús:
—At Qaawaꞌ,
¿ma anaqwan taakꞌehebꞌ wiꞌchik xwankilebꞌ laj Israel re teꞌxtaqla wiꞌchik ribꞌ xjunesebꞌ?
chankebꞌ.
Kichaqꞌok li Jesús ut kixye rehebꞌ:
—Maawaꞌ eere laaꞌex xnawbꞌal li kꞌaꞌaq re ru aꞌin.
Kaꞌaj wiꞌ li Dios Awabꞌej nanaꞌok re joqꞌe tixbꞌaanu xbꞌan naq kaꞌaj wiꞌ aꞌan yal re saꞌ xbꞌeen chixjunil.
Laaꞌex teekꞌul leewankil naq taachaalq li Santil Musiqꞌej eerikꞌin.
Laaꞌex chik texchꞌolobꞌaanq resilal chiwix laaꞌin arin Jerusalén,
aran Judea ut Samaria.
Joꞌ ajwiꞌ yalaq bꞌar jun sut saꞌ ruchichꞌochꞌ teechꞌolobꞌ li xyaalal,
chan.
Naq kiraqeꞌ xyebꞌal chixjunil aꞌin kikꞌameꞌ saꞌ choxa li Jesús xbꞌan li Dios.
Yookebꞌ chirilbꞌal naq kichal jun li choq ut kimuqun saꞌ li choq.
Ut inkꞌaꞌ chik keꞌril ru.
Toj yookebꞌ ajwiꞌ chirilbꞌal naq yoo chi xik li Jesús saꞌ choxa naq xaqaamilebꞌ wibꞌebꞌ li wiinq chiruhebꞌ.
Saqebꞌ li raqꞌ.
Ut keꞌxye rehebꞌ:
—Ex wiinq aj Galilea,
¿Kꞌaꞌut naq yookex chi ilok saꞌ choxa?
Li Jesús li xwan saꞌ eeyaanq ut xkꞌameꞌ saꞌ choxa,
aꞌan taachaalq wiꞌchik.
Chanru naq xeril chi xik saꞌ choxa,
joꞌkan wiꞌchik naq teeril naq yooq chi chaalk,
chankebꞌ rehebꞌ.